KOMISIJOS REGLAMENTAS (EB) Nr. 1022/2007
2007 m. rugpjūčio 31 d.
nustatantis sūrių, 2008 m. eksportuotinų į Jungtines Amerikos Valstijas pagal tam tikras GATT kvotas, eksporto licencijų skyrimo tvarką ir nukrypstantis nuo Reglamento (EB) Nr. 1282/2006, nustatančio išsamias specialiąsias Tarybos reglamento (EB) Nr. 1255/1999 taikymo taisykles dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 30 straipsnio 1 dalį,
kadangi:
(1)
Komisijos reglamento (EB) Nr. 1282/2006 (2) III dalies 2 skirsnyje numatoma, kad į Jungtines Amerikos Valstijas eksportuotinų sūrių, sudarančių dalį kvotos pagal susitarimus, sudarytus per daugiašales prekybos derybas, eksporto licencijos gali būti skiriamos vadovaujantis atskira tvarka, pagal kurią Jungtinėse Valstijose gali būti paskirti privilegijuotieji importuotojai.
(2)
Tokią tvarką reikėtų nustatyti 2008 m. eksportui, taip pat reikėtų nustatyti papildomas su juo susijusias taisykles.
(3)
Administruodamos importą, kompetentingos JAV institucijos atskiria papildomą Europos bendrijai suteiktą Urugvajaus raunde numatytą kvotą ir Tokijo raunde numatytas kvotas. Eksporto licencijos turėtų būti skiriamos atsižvelgiant į tai, ar produktai gali būti eksportuojami pagal minėtą JAV kvotą, kaip nustatyta Jungtinių Amerikos Valstijų suderintame tarifų sąraše.
(4)
Siekiant eksportuoti didžiausią kiekį pagal kvotas, dėl kurių didelis susidomėjimas nepareikštas, reikėtų leisti pateikti viso kvotos kiekio paraiškas.
(5)
Tam, kad Bulgarijos ir Rumunijos operacijų vykdytojai galėtų prisitaikyti prie Bendrijoje taikomos sistemos, tose valstybėse narėse pateiktoms 2008 kvotos metų eksporto licencijų paraiškoms reikėtų taikyti pereinamojo laikotarpio priemones.
(6)
Pereinamojo laikotarpio priemones reikėtų taikyti anksčiau vykdyto eksporto kriterijui ir pavaldžiųjų įmonių kriterijui.
(7)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išvardytų į Jungtines Amerikos Valstijas 2008 m. eksportuotinų produktų, kurių KN kodas 0406, eksporto licencijos pagal Reglamento (EB) Nr. 1282/2006 23 straipsnyje nurodytas kvotas yra išduodamos remiantis to reglamento III skyriaus 2 skirsniu ir šio reglamento nuostatomis.
2 straipsnis
1. Reglamento (EB) Nr. 1282/2006 24 straipsnyje nurodytų eksporto licencijų paraiškos (toliau - paraiškos) pateikiamos kompetentingoms institucijoms ne vėliau kaip 2007 m. rugsėjo 10-14 d.
2. Paraiškos priimamos tik tuo atveju, jeigu jose pateikta visa Reglamento (EB) Nr. 1282/2006 24 straipsnyje nurodyta informacija ir jeigu kartu pateikiami minėtame straipsnyje išvardyti dokumentai.
Jei šio reglamento I priedo 2 stulpelyje nurodytai tai pačiai produktų grupei skirtas kiekis padalijamas į Urugvajaus raundo kvotą ir Tokijo raundo kvotą, turėtų būti pateikiamos paraiškos išduoti licencijas eksportuoti tik vieną iš šių kvotų, nurodant konkrečią kvotą ir to priedo 3 stulpelyje pateiktą grupės bei kvotos numerį.
Reglamento (EB) Nr. 1282/2006 24 straipsnyje nurodyta informacija pateikiama naudojant šio reglamento II priede nustatytą formą.
3. I priedo 3 stulpelyje nurodytų kvotų „22-Tokijo“ ir „22-Urugvajaus“ paraiškomis prašoma ne mažiau kaip 10 tonų, neviršijant kiekio, turimo pagal konkrečią kvotą, kaip nustatyta to priedo 4 stulpelyje.
I priedo 3 stulpelyje nurodytų kitų kvotų paraiškomis prašoma ne mažiau kaip 10 tonų ir ne daugiau kaip 40 % kiekio, turimo pagal konkrečią kvotą, kaip nustatyta to priedo 4 stulpelyje.
4. Paraiškos priimamos tik tuo atveju, jeigu pareiškėjai raštu patvirtina, kad jie nepateikė ir įsipareigoja nepateikti kitų tos pačios produktų grupės bei tos pačios kvotos paraiškų.
Jeigu pareiškėjas pateikia keletą tos pačios produktų grupės bei tos pačios kvotos paraiškų vienoje ar daugiau valstybių narių, visos šios paraiškos laikomos nepriimtinomis.
3 straipsnis
1. Per penkias darbo dienas nuo paraiškų pateikimo termino pabaigos valstybės narės praneša Komisijai apie pateiktas kiekvienos produktų grupės paraiškas ir, jeigu taikoma, apie I priede nurodytų kvotų paraiškas.
Visi pranešimai, įskaitant „nulinius“ pranešimus, siunčiami faksu arba elektroniniu paštu naudojant III priede nustatytą formą.
2. Pranešimuose apie kiekvieną grupę ir, jeigu taikoma, kiekvieną kvotą, nurodoma:
a)
pareiškėjų sąrašas;
b)
kiekvieno pareiškėjo prašomi kiekiai, suskirstyti pagal produkto Kombinuotosios nomenklatūros kodus ir pagal Jungtinių Amerikos Valstijų suderinto tarifų sąrašo kodus (2007);
c)
pareiškėjo paskirto importuotojo į Jungtines Valstijas pavadinimas ir adresas.
4 straipsnis
Vadovaudamasi Reglamento (EB) Nr. 1282/2006 25 straipsniu Komisija nedelsdama nusprendžia dėl licencijos skyrimo ir ne vėliau kaip iki 2007 m. spalio 31 d. apie tai praneša valstybėms narėms.
Per penkias darbo dienas nuo paskelbimo apie eksporto licencijų paskirstymo koeficientus, valstybės narės praneša Komisijai apie pagal kiekvieną grupę ir, jeigu taikoma, kiekvieną kvotą kiekvienam pareiškėjui paskirtus kiekius remiantis Reglamento (EB) Nr. 1282/2006 25 straipsniu.
Šis pranešimas siunčiamas faksu arba elektroniniu paštu naudojant šio reglamento IV priede nustatytą formą.
5 straipsnis
Iki eksporto licencijų išdavimo valstybės narės patikrina pagal šio reglamento 3 straipsnį ir Reglamento (EB) Nr. 1282/2006 24 straipsnį pateiktą informaciją ne vėliau kaip iki 2007 m. gruodžio 15 d.
Radus operacijų vykdytojo, kuriam išduota licencija, pateiktoje informacijoje netikslumų, licencija panaikinama, o užstatas negrąžinamas. Valstybės narės apie tai nedelsdamos praneša Komisijai.
6 straipsnis
Nukrypstant nuo Reglamento (EB) Nr. 1282/2006 24 straipsnio 3 dalies, paraiškas taip pat gali pateikti Bulgarijoje ir Rumunijoje įsisteigę ir savo valstybėje narėje paraiškas pateikiantys pareiškėjai, jeigu jie:
a)
valstybės narės, kurioje pateikta paraiška, kompetentingai valdžios institucijai pateikia dokumentus, patvirtinančius, kad jie iki paraiškos pateikimo mažiausia trejus metus buvo įsisteigę Bulgarijoje ir Rumunijoje ir mažiausia vienerius kalendorinius metus į Jungtines Amerikos Valstijas eksportavo produktus, kurių KN kodas 0406;
b)
valstybės narės, kurioje pateikta paraiška, kompetentingai valdžios institucijai raštu įsipareigoja pradėti pavaldžiosios įmonės steigimo Jungtinėse Amerikos Valstijose procedūrą.
7 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 31 d.